A határozat elfogadásához **egyszerű** többség szükséges

**Előterjesztés**

***az 3. számú napirendi ponthoz***

**Cikó Község Önkormányzata Képviselő-testületének 2018. április 24-én napján tartandó rendes ülésére**

**Cikó Óvoda és egységes óvoda-bölcsőde átszervezéséről**

**Előterjesztő: Haures Csaba** polgármester

**Az előterjesztést készítette:** Bakó Józsefné jegyző

**Törvényességi ellenőrzést végezte:** Bakó Józsefné jegyző

Tisztelt Képviselő-testület !

A jelenlegi intézményünk a Cikói Óvoda és Egységes Óvoda-bölcsőde egységes óvoda-bölcsőde formában működő többcélú intézményünk a törvényi változások miatt ebben a formában tovább nem működtethető.

*Az Nkt. szerint az egységes óvodai-bölcsődei ellátási forma a 2016/2017. nevelési év végéig működhetett volna . Az egységes óvoda-bölcsődében ellátott gyermekek 2017. szeptember 1-jétől - az életkoruknak megfelelően - óvodában, vagy a gyermekjóléti alapellátás keretében megszervezett gyermekek napközbeni ellátását biztosító intézményben vagy ilyen feladatot ellátó többcélú intézményben láthatók el****.******.***

*Az Nkt. június 9-i módosításának köszönhetően módosult a az egységes óvoda-bölcsődék 2018.augusztus 31-ig működhetnek tovább.*

*Jogszabály: Nkt. 2017.06.09-től hatályos:*

*99/E. § 2018. szeptember 1-jétől egységes óvoda-bölcsőde nem működhet. Az egységes óvoda-bölcsődében ellátott gyermekek 2018. szeptember 1-jétől – az életkoruknak megfelelően – óvodában, vagy a gyermekjóléti alapellátás keretében megszervezett gyermekek napközbeni ellátását biztosító intézményben vagy ilyen feladatot ellátó többcélú intézményben láthatók el.*

**A gyermekek védelméről és a gyámügyi igazgatásról szóló 1997. évi XXXI. törvény** (a továbbiakban: Gyvt.) 94. § (3a)[[1]](#footnote-1) bekezdése 2017. januári 1-i hatállyal előírja, hogy „Ha a bölcsődei ellátásra az adott településen legalább öt gyermek tekintetében igény jelentkezik, vagy a település - jogszabályban meghatározottak szerint megállapított - 3 év alatti lakosainak száma meghaladja a 40 főt, [*Cikón ez jelenleg 29 fő* ] a (3) bekezdés *a)* pontja alá nem tartozó *[10.000 fő feletti települések kötelező bölcsődei ellátása*] települési önkormányzat köteles gondoskodni a gyermekek bölcsődei ellátásáról a 42. § (2) bekezdése szerinti bölcsődei ellátást nyújtó intézmények, szolgáltatások bármelyik formájának biztosításával, önállóan, társulásban vagy ellátási szerződés útján.

A települési önkormányzatnak **2018. december 31-éig** kell eleget tennie az egyes szociális, gyermekvédelmi, családtámogatási tárgyú és egyéb kapcsolódó törvények módosításáról szóló 2015. évi CCXXIII. törvénnyel megállapított 94. § (3a) bekezdésben foglalt kötelezettségének (Gyvt. 175.§ (5) bek.)

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet (a továbbiakban: R.) 2017. január 1-én hatályba lépett 34. §-a alapján - ha a települési önkormányzat nem biztosít bölcsődei ellátást a Gyvt. 94. § (3a) bekezdésében foglaltak végrehajtása érdekében -a települési önkormányzatnak igényfelmérési kötelezettsége van:

a) **minden év március 1-jéig** (először 2018. március 1-ig) a helyben szokásos módon felhívást kell közzé tennie arról, hogy a szülő vagy más törvényes képviselő április 15-éig jelezheti a települési önkormányzatnak a bölcsődei ellátás biztosítása iránti igényét, és

b) minden év **március 31**-éig meg kell vizsgálnia, hogy a Központi Statisztikai Hivatal adott év január 1-jei adatai alapján a **település 3 év alatti lakosainak száma meghaladja-e a negyven főt.**

*b.) Cikón 2017. december 31. napján, vagyis 2018. január 1.napján a három év alatti gyermekek száma: 29 fő*

**A következőkben röviden szeretnénk bemutatnia azokat a szervezeti formákat , amelyek a gyermekek napközbeni ellátást tudják biztosítani, kiemelten a bölcsőde illetve mini bölcsőde bemutatását.**

2017. január 1-jétől a gyermekek napközbeni ellátásának formái:

**1. bölcsődei ellátás (*bölcsőde,mini bölcsőde, családi bölcsőde, munkahelyi bölcsőde****)*

2. napközbeni gyermekfelügyelet

3. alternatív napközbeni ellátás keretében biztosítható.

Bölcsődei ellátást biztosíthat a **bölcsőde,** a **mini bölcsőde**, a **munkahelyi bölcsőde** és a **családi bölcsőde.** (Gyvt. 42. §[[2]](#footnote-2)(2).bek)

**43. §[[3]](#footnote-3)**(1) **A bölcsőde** olyan bölcsődei ellátást nyújtó intézmény, amely a gyermekek napközbeni ellátása keretében, a Bölcsődei nevelés-gondozás országos alapprogramja szerint, jogszabályban meghatározott szakirányú végzettséggel rendelkező személy által, akár több csoportban nyújt szakszerű gondozást és nevelést- főszabály szerint - *a gyermek 20 hetes korától 3 éves koráig.*

**43/A. §[[4]](#footnote-4)**(1) A **mini bölcsőde** olyan bölcsődei ellátást nyújtó intézmény, amely a gyermekek napközbeni ellátása keretében, a Bölcsődei nevelés-gondozás országos alapprogramja szerint, jogszabályban meghatározott szakirányú végzettséggel rendelkező személy által **akár több**, a 43. § szerinti bölcsődei intézményhez képest kisebb létszámú csoportban, valamint egyszerűbb személyi, tárgyi és működtetési feltételek mellett nyújt szakszerű gondozást és nevelést.

(2) A mini bölcsőde szervezetileg működhet:

*a)* önálló bölcsődeként, annak tagintézményeként,

*b)* bölcsődei igazgatóság, illetve egyesített bölcsőde szervezeti formában, annak tagintézményeként,

*c)* többcélú óvoda-bölcsődeként, vagy

*d)* többcélú, közös igazgatású intézmény önálló szervezeti és szakmai egységeként, feltéve, hogy többcélú óvoda-bölcsődeként való működtetésére nincs lehetőség.

[*A jelenleg hatályos Nkt. szerint az egységes óvodai-bölcsődei ellátási forma a 2018. augusztus 31-ig . Az egységes óvoda-bölcsődében ellátott gyermekek 2018. szeptember 1-jétől - az életkoruknak megfelelően - óvodában, vagy a gyermekjóléti alapellátás keretében megszervezett gyermekek napközbeni ellátását biztosító intézményben vagy ilyen feladatot ellátó többcélú intézményben láthatók el****.***

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998.(IV.31.)NM rendelet módosításáról szóló 6/2016.(III.24.) EMMI rendelet (továbbiakban Vhr.) szerint:

A **normál bölcsődei csoportban legfeljebb 12 gyermek** nevelhető, ill. ha a bölcsődei csoportban valamennyi gyermek betöltötte a *második* életévét legfeljebb ***14*** gyermek. (Külön rendelkezések vannak az SNI-s gyerekekre: ha 1 sajátos nevelési igényű gyermeket is nevelnek, 10 gyermek, ha kettő SNI-s gyermeket látnak el, legfeljebb 8, ha 3-6 SNI-s gyermeket nevelnek, legfeljebb 6 gyermek gondozható.)

A kisgyermeknevelők előírt létszáma csoportonként: **2 fő + egy vagy két csoport esetén 1 fő dajka + önálló intézmény esetén egy magasabb vezető.**

A **mini bölcsődei csoportban legfeljebb 7 gyermek** nevelhető (ha valamennyi gyermek betöltötte a 2. életévét, akkor 8 nevelhető). Az előírt **kisgyermeknevelők száma 1 fő csoportonként, + 1 fő dajka** csoportonként + önálló mini bölcsődében 1 vezető heti 20 órában (0,5 fő).

A bölcsődei nevelési év szeptember 1-jétől a következő év augusztus 31-éig tart.

**Tárgyi feltételek:**

Épület: A bölcsőde működhet bölcsődének épült épületben, vagy a bölcsődei funkciónak megfelelően átalakított épületben. (Vrh. 47.§ (1) bek.) A bölcsődei ellátást nyújtó (minden) intézményben a bölcsődei csoportszoba hasznos alapterülete gyermekenként legalább 3 m2. (Vhr. 39.§.)

A bölcsődében**, mini bölcsődében** az étkeztetést a közétkeztetésre vonatkozó táplálkozás-egészségügyi előírásokról szóló miniszteri rendeletben foglaltatnak megfelelően kell biztosítani.

A gyermekek részére kialakított helyiség akkor megfelelő ha - rendeltetésétől függően - alapterülete lehetővé teszi legalább egy bölcsődei csoport valamennyi tagjának egyidejű befogadását és egészséges, biztonságos körülmények közötti ellátását, nevelését, pihenését, öltözését, tisztálkodását, étkezését, továbbá megfelel az építésügyi jogszabályokban előírt követelményeknek, a közegészségügyi előírásoknak, a tűzvédelmi, egészségvédelmi, munkavédelmi követelményeknek.

A kötelező játszóudvar akkor megfelelő, ha alapterülete lehetővé teszi a bölcsődei gyermekcsoport egyidejű befogadását és egészséges, biztonságos körülmények közötti tevékenységét. (Mini bölcsőde, munkahelyi bölcsőde és családi bölcsőde esetében, elfogadható a játszóudvar biztosítása az intézményen kívül, annak 50 méteres körzetében, pl. közterületen. A játszótéren a 3 év alattiak számára telepített szabványos eszközöknek is lenniük kell.)

Helyiségek:

1. csoportszoba gyermekcsoportonként 1 (mindkét típusban) (térigénye normál bölcsődében legalább 36m2, **mini bölcsődében legalább 24m2**)
2. gyermekfürdőszoba (2 gyermekcsoport számára közösen is kialakítható)
3. gyermeköltöző (átadó helyiség, előszoba) (2 gyermekcsoport számára közösen is kialakítható)
4. tároló helyiség (gyermekágy, stb. elhelyezésére, adottságoktól függően folyosórészen, gyermeköltözőben is kialakítható)
5. akadálymentes mosdó/illemhely szülők számára (bölcsődeként 1)
6. előtér (babakocsi tároló) bölcsőkénként 1
7. takarító raktár vagy szekrény – gyermekcsoportonként 1
8. játszóudvar – gyermekcsoportonként 1
9. terasz – nevelési-gondozási egységenként 1 (mini bölcsődében nem kötelező)
10. vezetői iroda – nevelési-gondozási egységenként 1 (mini bölcsődében nem kötelező)
11. kisgyermeknevelő szoba – bölcsődénként 1 (mini bölcsődében nem kötelező)
12. irattár – bölcsődénként 1 (mini bölcsődében nem kötelező)
13. felnőtt öltöző – bölcsődénként 1,
14. felnőtt mosdó – bölcsődénként 1,
15. felnőtt zuhanyzó - bölcsődénként 1 (mini bölcsődében nem kötelező)
16. felnőtt étkező bölcsődénként 1, (mini bölcsődében nem kötelező)
17. főzőkonyha *célszerű* bölcsődénként 1, (mini bölcsődében nem kötelező)
18. melegítő konyha – kötelező, ha nincs főzőkonyha,
19. tálaló, mosogató - bölcsődénként 1,
20. ételhulladék tároló - bölcsődénként 1,
21. mosoda - bölcsődénként 1 (mini bölcsődében nem kötelező)
22. szeméttároló - bölcsődénként 1, (mini bölcsődében nem kötelező)

A berendezés-felszerelés kötelező eszközeit a R. 11. melléklete tartalmazza, a mini bölcsődére egyszerűbb (kevesebb) előírást tartalmazva. (Pl. bölcsődei fektető, rácsos fa gyermekágy matraccal, fa hempergő/elkerített szobasarok, gyermekszék (1 db/fő) gyermekasztal (gyermeklétszámhoz igazodóan), fényvédő függöny/roló, szőnyeg, nyitott játéktároló polc, textil- és eszköztároló szekrény, gyermekheverő, szivacs, párnák. Kisgyermeknevelői asztal, kisgyermeknevelői szék – mini bölcsődében nem kötelező.) Gyermekfürdőszoba felszerelése, gyermeköltöző felszerelése: gyermeköltöző szekrény (elkülönített cipőtároló lehetőséggel) öltözőpad, pelenkázó asztal. Játszóudvar berendezése: babaház – mini bölcsődében nem kötelező-, udvari homokozó, ehhez takaróháló, vízpermetező, mobil és fix mozgásfejlesztő eszközök, árnyékoló szerkezet ( ez utóbbi mini bölcsődében nem kötelező). Egyéb: textíliák: gyermektörölköző (2 db/fő), felnőtt törölköző, asztalterítő, etetőszalvéta/előke, takaró nagy (2 db/csoport), takaró kicsi (gyermekcsoportonként 2 db/fő), ágyneműhuzat nagy (gyermekcsoportonként 3 db/fő), ágyneműhuzat kicsi(gyermekcsoportonként 3 db/fő), pelenka (textil), gyermek edények. Mosógép, szárítógép (mini bölcsődében nem kötelező), vasaló, vasalóállvány, szárítóállvány, takarítóeszközök, hűtőgép, porszívó, konyhai gépek, konyhai eszközök, stb.

Étkeztetés: A bölcsődében természetbeni ellátásként a gyermekek életkorának megfelelő gyermekétkeztetést - a zárva tartások alatt szünidei gyermekétkeztetést - kell biztosítani. A bölcsődei ellátásban részesülő gyermekek az ellátási napokon a reggeli főétkezést, a déli meleg főétkezést, valamint tízórai és uzsonna formájában két kisétkezést kapnak.

A bölcsődei intézményben nyújtott étkeztetés a közétkeztetés hatálya alá tartozik. Az élelmezés megoldható saját főzőkonyha kialakításával, többcélú intézmény intézményegységeként működő bölcsőde/ mini bölcsőde esetében a már működő főzőkonyhán belül elkülönített egységben, vagy kiszállítással. (Kiszállítás esetén számolni kell a szállító edényzet beszerzésével, a szállítás költségeivel is.)

Dologi költségek: A csoport(ok) elhelyezésére szolgáló épült- vagy épületrész rezsiköltségeivel (fűtés, víz, áram, internet, telefon, szemét szállítás, minden változatban az ebédszállítás, kisebb karbantartás, szakmai és egyéb anyag, készlet beszerzés, egyéb fenntartási szolgáltatás (vagyon-, tűz-, munkavédelem, stb.) költségeivel számolni kell. A dologi költségek egy része csoportszám függő, más része állandó.

**Személyi feltételek:**

**Normál** bölcsődében a kisgyermeknevelők előírt létszáma csoportonként: **2 fő + egy** vagy két csoport esetén **1 fő dajka** + önálló intézmény esetén egy magasabb vezető. Képesítési előírások: magasabb vezető/vezető: csecsemő- és kisgyermeknevelő (BA), vagy bölcsődei szakgondozó (OKJ), csecsemő-és kisgyermekgondozó (OKJ), csecsemő- és kisgyermeknevelő-gondozó (OKJ),csecsemő-és gyermeknevelő-gondozó (OKJ), kisgyermekgondozó, (OKJ), vagy ezen képesítések valamelyikével rendelkező: védőnő, pedagógus, felsőfokú szociális alapvégzettségű személy vagy gyógypedagógiai asszisztens (OKJ), **bölcsődei dajk**a: bölcsődei dajka képesítési előírásait meghatározó miniszteri rendeletben előírt tanfolyam.

A **mini** bölcsődében gyermekek ellátását csoportonként **1 fő kisgyermeknevelő és 1 fő bölcsődei dajka** végzi. A kisgyermeknevelő heti 1 órában vezetői feladatokat is ellát. A kisgyermeknevelői munkakörben alkalmazott személyt az alapszabadság mellett évi 25 nap nevelői pótszabadság illeti meg. A fenntartónak úgy kell megszervezni a teljes nyitva tartás idejére a gyermekellátását, hogy az biztonságos legyen, betegség, szabadság idejére szakképesítéssel és egészségügyi nyilatkozattal rendelkező helyettesítőt kell biztosítani. A bölcsődei dajka munkakör mini bölcsődében 2x4 órás munkakörrel is betölthető a hatékonyabb és biztonságosabb munkaszervezés érdekében.

Az *önálló mini* bölcsődében fenntartó döntése szerint heti 20 órában ajánlott intézményvezetőt alkalmazni, aki vezetői teendői mellett segíti a gyermekek ellátását is.

A bölcsődei munkát a Vhr. 4. mellékleteként kiadott „A bölcsődei nevelés-gondozás országos alapprogramja” alapján kell végezni.

**Finanszírozás:**

A bölcsődéhez /mini bölcsőde működéséhez állami támogatás vehető igénybe normatíva formájában, melynek feltételeit és mértékét minden évben a költségvetési törvény tartalmazza. . A *finanszírozási rendszerbe* történő befogadást kérelmezni kell.

A bölcsődei /mini bölcsődei ellátás, (gondozás és étkezés) ingyenes, ha a gyermek rendszeres gyermekvédelmi kedvezményben részesül, tartósan beteg, vagy fogyatékos, vagy olyan családban él, amely tartósan beteg, vagy fogyatékos gyermeket nevel. Ingyenes akkor is, ha a család három vagy több gyermeket nevel, továbbá ha a szülő nyilatkozata alapján az egy főre jutó havi jövedelem nettó összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át. Az ingyenes étkezés megállapításához elegendő a szülő nyilatkozata ( vagyonnyilatkozat nem kérhető).

Egyéb esetekben az étkezésre, és a gondozásra is kérhető térítési díj a bölcsődében a fenntartó döntése alapján. Az intézményi térítési díj a szolgáltatási önköltség és a normatív állami hozzájárulás különbözete. Az intézményi térítési díjból kell számítani a személyi térítési díj összegét, melyet az intézményvezető állapít meg. A törvény szabályai szerint a bölcsődei személyi térítési díj összege - az étkezéssel együtt - nem haladhatja meg a család egy főre eső nettó jövedelmének a 25 %- át.

1. **Javaslat a Cikói Óvoda és Egységes Óvoda –bölcsőde átalakítására.**

**A jogszabály változásának következtében Cikó Község Önkormányzata által fenntartott Óvoda és Egységes óvoda-bölcsőde 2018. szeptember 1. napjától megszűnik.**

**A mini bölcsőde tárgyi feltételeinek sajnos a jelenlegi óvodánk többcélú óvoda-bölcsőde intézmény kialakítása nem megoldott, a bemutatott feltételeknek nem felel meg.**

**A jelenlegi felmérés és létszámadatok alapján a mini bölcsődei ellátás megszervezéséről** (3 év alatti gyermekek napközbeni ellátása) ,***valamelyik formájának*** (bölcsődei ellátást nyújtó intézmény, - önállóan vagy társulásban - szolgáltatás, vagy ellátási szerződés útján) **biztosításáról, megvalósításáról az önkormányzatunknak jelenleg nem kell gondoskodnia, sajnos a tárgyi feltételek megléte miatt nem is tud gondoskodni**. (A település 3 év alatti lakosainak száma nem haladja meg a 40 főt, 2018. január 1-i állapot szerint a 0 – 3 évesek száma 29 fő. és jelenleg helyben nem igényelte eddig senki sem a bölcsődei ellátást.) Jelenleg az óvodában 5 fő bölcsődés van, ebből 3 gyermek Cikón él, a másik kettőt vidékről hozzák ide. A bölcsődés gyermekek szeptemberre mind óvodás korúak lesznek.

 (Az óvoda átszervezésénél a nemzeti köznevelésről szóló törvény előírásait is figyelembe kell venni, az átszervezésről legkésőbb *2018. május 31*-ig döntenie kell a képviselő-testületnek, az azt megelőző eljárásrend betartásával.)

Tisztelt Képviselő-testület!

Kérem, hogy az előterjesztést megtárgyalni, a határozati javaslatot elfogadni szíveskedjenek!

Cikó, 2018. április 18.

 Tisztelettel:

 Haures Csaba sk.

  **polgármester**

**Határozati javaslat**

Cikó Község Önkormányzata Önkormányzat Képviselő-testülete a Cikói Óvoda és Egységes Óvoda –bölcsőde intézményéta köznevelésről szóló törvény 99/E. §-a alapján 2018. szeptember 1-jétől egységes óvoda-bölcsődeként nem működtetheti.

Az intézmény 2018. szeptember 1.-tól Cikói Óvodaként működik tovább.

1. Beiktatta: 2015. évi CCXXIII. törvény 29. §. Hatályos: 2017. I. 1-től. [↑](#footnote-ref-1)
2. Megállapította: 2015. évi CCXXIII. törvény 21. §. Hatályos: 2017. I. 1-től. [↑](#footnote-ref-2)
3. Megállapította: 2015. évi CCXXIII. törvény 22. §. Hatályos: 2017. I. 1-től. [↑](#footnote-ref-3)
4. Megállapította: 2015. évi CCXXIII. törvény 23. §. Hatályos: 2017. I. 1-től. [↑](#footnote-ref-4)